autografi
Autografi er en originalgrafisk metode til overføring af tekst eller billede til en litografisk sten eller trykplade. Metoden må ikke forveksles med autotypi; se kliché.
Autografi foregår ved, at motivets streger og farver tegnes på hver sin ru plasticfolie. Disse overføres som spejlvendt, fotografisk kontaktaftryk til hver sin offsetplade. I offsetpressen trykkes pladerne efter tur, så farver og streger påføres papiret ovenpå hinanden og dermed danner det færdige billede uden at være blevet rastreret. Da det færdige billedtryk ikke reproducerer noget fælles forbillede, må man betegne autografi som en originalgrafisk metode.
Metoden blev udviklet allerede i begyndelsen af 1800-tallet af Alois Senefelder med et særligt papir til overførsel af tekst/billede til en litografisk sten. I Danmark blev den anvendt bl.a. til hyldester og mindeblade.
Metoden vandt frem i Danmark i 1940'erne, men fik større udbredelse i 1960'erne, hvor især tegneren Ib Spang Olsen benyttede den under betegnelsen "direkte kopi" eller "heliografik".
I 1982 blev metoden benyttet bl.a. til gengivelse af Ingahild Grathmers tegninger til en udgave af det oldnordiske heltedigt Bjarkemål .